Twee vas ná skietaanval op motoris(Foto: SAPD) ŉ Motoris is Woensdag in Vanderbijlpark geskiet en ernstig beseer waarna twee verdagtes in hegtenis geneem is. Polisiebeamptes is net voor 12:00 omtrent ŉ skietery in kennis gestel, het lt.kol. Mavela Masondo, polisiewoordvoerder, gesê. “Lede van die Vanderbijlpark-polisietaakspan het gereageer. Die bestuurder van ŉ wit Mercedes-Benz is in die bolyf geskiet en ernstig beseer. Sy passasier is nie beseer nie.” Daar word beweer dat vier verdagtes in ŉ blou Mazda op die slagoffer se voertuig losgebrand het. “Polisiebeamptes het vinnig gereageer en ŉ soektog van stapel gestuur vir die verdagtes wat te voet gevlug het. Twee mans is voorgekeer en daar is twee vuurwapens in hul besit gevind.” Die twee mans, 25 en 27 jaar oud, is in hegtenis geneem. Hulle sal binnekort in die Vanderbijlpark-landdroshof verskyn op aanklag van poging tot moord en die besit van ongelisensieerde vuurwapens. “Die motief vir die skietery word ondersoek. Daar sal ook ondersoek ingestel word of die verdagtes of die vuurwapens wat gebruik is met enige ander misdade verbind kan word.”